recursal/SuperWikiNEXT-32B huggingface dataset:
**EOS GmbH**‏ (Electro Optical Systems) היא יצרנית לייזר סלקטיבי (SLS) ומערכות DMLS שנוסדה בגרמניה בשנת 1989 על ידי ד"ר הנס לנגר. מערכותיה נמכרות ב-32 מדינות, והכנסותיה בשנת 2010 עלו על 60 מיליון יורו. החברה מעסיקה למעלה מ-300 עובדים ברחבי העולם, מתוכם 250 במטה החברה ליד מינכן.

EOS נחשבת לפורצת דרך בתחום המטלורגיה. מערכות EOS מאפשרות בין היתר יצור מוצרים על ידי הדפסה תלת־ממדית תעשייתית בחומרים שונים הכוללים הן חומרים פלסטיים (הזרקת פלסטיק) והן חומרים מתכתיים.

מוצרי החברה נמכרים לחברות בתחומים שונים כגון: אווירונאוטיקה, רפואה, אלקטרוניקה והנדסת מערכות תקשורת.

בישראל מופצים מוצרי EOS על ידי חברת L.R.P.S.

מחלקות החברה
------------

החברה מחולקת לשלוש מחלקות עיקריות:

* EOSINT P - אחראית על יצור מודלים, אבות טיפוס ולבסוף מוצרי פלסטיק.
* EOSINT M - אחראית ליצור חלקים וכלי תפעול למערכות הזרקת אבקת מתכות.
* EOSINT S - אחראית ליצור ישיר של תבניות יציקה עבור מתכות יצוקות.

ראו גם
------

* הדפסה תלת-ממדית

קישורים חיצוניים
----------------

* 

* אתר האינטרנט הרשמי של EOS
* אתר EOS
* על העטיפה של מגזין האקונומיסט, 12 בפברואר 2011

הערות שוליים
------------

1. ↑  EOS - Electro Optical Systems : Additive Manufacturing International Conference, Bringing together the world leaders in Additive Manufacturing

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n50050010
* VIAF: 1353150470111504330009
* WorldCat: lccn-n50050010

 |
**סר הנרי ארתור בלייק** (באנגלית: **Sir Henry Arthur Blake**; בסינית: 卜力;‏ 8 בינואר 1840 - 23 בפברואר 1918) כיהן כמנהלן בשירות הקולוניאלי הבריטי, וכמושל איי בהמה, מושל ניופאונדלנד, מושל ג'מייקה ומושל הונג קונג.

קורות חיים
----------

הנרי ארתור בלייק נולד בלימריק שבאירלנד, לג'יין ליין (Jane Lane) ולפיטר בלייק (Peter Blake), שוטר מקומי. 

בלייק עבד כשולייה של סוחר בגדים, ובשנת 1859 הצטרף למשטרה המקומית כמפקח ולאחר מכן בתפקיד שופט. בשנת 1876 עבר לטואם במערב אירלנד, ובשנת 1882 מונה לשופט קבוע (Special Resident Magistrate).

בשנת 1884 מונה למושל איי בהאמה, בו כיהן עד שנת 1887. בשנת 1886 הוצע לו תפקיד מושל קווינסלנד אולם בלייק סירב. בשנת 1887 מונה למושל ניופאונדלנד, תפקיד בו כיהן עד שנת 1889. בשנת 1889 מונה למפקד הצבא הבריטי בג'מייקה (Captain-General) וכיהן כמושל ג'מייקה. כהונתו, שהייתה אמורה להסתיים בשנת 1894 הוארכה פעמיים, לבקשת בית המחוקקים של המושבה, והוא נותר בתפקיד עד שנת 1898 עת מונה למושל הונג קונג. בלייק נשא בתפקיד עד שנת 1903.

חמישה חודשים קודם לכניסתו לתפקיד מושל הונג קונג, הוסכם עם סין על חכירת הטריטוריות החדשות לתקופה של 99 שנים. תקופת כהונתו של בלייק התאפיינה בהשתלטות על האוכלוסייה העוינת של הטריטוריות (שצלחה בחלקה) והסדרת האדמיניסטרציה בהן.

לאחר תום כהונתו כמושל הונג קונג מונה למושל ציילון, תפקיד בו כיהן עד שנת 1907.

בלייק נפטר ב-23 בפברואר 1918.

משפחתו
------

בלייק נשא את ג'יני אירווין (Jeannie Irwin) בשנת 1862. ג'יני נפטרה בשנת 1866 ולאחר מכן, בשנת 1874 נשא בלייק לאישה את אדית' ברנאל-אוסבורן (Edith Bernal-Osborne) בתו של חבר הפרלמנט הבריטי ראלף ברנאל אוסבורן.
לבלייק נולדו שני בנים ובת אחת.

תוארי כבוד
----------

בשנת 1887 קיבל בלייק תואר ממסדר מיכאל הקדוש וג'ורג' הקדוש; בשנת 1888 קיבל תואר אביר במסדר זה, ובשנת 1897 קיבל תואר אביר גדול במסדר.

מורשתו
------

על שמו של בלייק קרויה העיר בלייקטאון בקנדה, וכן רציף בלייק בהונג קונג קרוי על שמה. הצמח בוהיניה בלייקאנה (Bauhinia blakeana) שהתגלה בהונג קונג בשנת 1880 נקרא על שמו; הצמח הפך לסמל המושבה בשנת 1965 ומאז שנת 1997 עת הועברה השליטה במושבה לידי סין העממית, שונה דגל הונג קונג וכיום הפרח מופיע במרכזי.

קישורים חיצוניים
----------------

ויקישיתוף מדיה וקבצים בנושא **הנרי ארתור בלייק** בוויקישיתוף
* קורות חיים
* כתבי הנרי ארתור בלייק בפרויקט גוטנברג (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007603607905171
* GND: 1153751348
* ISNI: 0000 0004 4880 9546
* LCCN: no2015059809
* VIAF: 315944495
* WorldCat: lccn-no2015059809

 |
בספנות, **קו טעינה** מסמן את עומק הציפה המרבי עבור כלי שיט. קרוי גם **קו פלימסול**, על-שם חבר הפרלמנט הבריטי הלורד פלימסול, שקבע אותו בתחילת הרבע האחרון של המאה ה-19.

בעבר היו כלי השיט טעונים כמעט עד לסיפון העליון, דבר שיצר סיכון אדיר לכלי השיט ולאנשי הצוות. לאחר מקרי טביעה רבים ואובדן בנפש, קבע הלורד פלימסול את קו הטעינה, אותו אסור לעבור, וזאת על מנת ליצור "מרווח בטיחות".

הקו מסומן באמצעות צורה של עיגול ולידו "סולם".
הסולם מציין את השוקע המרבי בכל אחד מהמצבים:

* אזור "קייצי" S: אזור נוח להפלגה (אינו קשור בהכרח לעונות השנה).
* אזור "חורפי" W: אזור סוער והשיט עלול להיות מסוכן (אינו קשור בהכרח לעונות השנה).
* אזור טרופי T: אזור שהמים בו חמים יחסית למקומות אחרים.
* מים מתוקים F: מים מתוקים (לא מי ים).
* מים מתוקים אזור טרופי FT: אזור עם מים מתוקים חמים מהרגיל.

הסיבה להבדלים בין האזורים הוא המשקל הסגולי של המים:
מים מתוקים בעלי צפיפות קטנה יותר לכן כלי שיט בעל אותו משקל יהיה שקוע יותר מאשר במי ים.
מים טרופיים חמים יותר ולכן צפיפותם קטנה יותר מאשר מים קרים יותר.
מים מתוקים טרופיים צפופים אפילו פחות ולכן כלי שיט הטעון עד קו זה, כשיגיע למים קרים יותר, השוקע שלו יגדל ויגיע לקו הקיץ (S).

קישורים חיצוניים
----------------

ויקישיתוף מדיה וקבצים בנושא **קו טעינה** בוויקישיתוף
* קו פלימסול בשער לים (אורכב 03.02.2007 בארכיון Wayback Machine)
* קו טעינה, באתר אנציקלופדיה בריטניקה (באנגלית)
**הנרי גריי, דוכס קנט** (באנגלית: **Henry Grey, 1st Duke of Kent**; ‏ 1671 - 5 ביוני 1740) היה חבר במסדר הבירית, חבר במועצת המלך ואחד מלורדי המשפט (חברי בית הלורדים המכהנים בו כשופטים עליונים) שמונו על ידי ג'ורג' הראשון בעת שזה שהה בגרמניה.

קורות חיים
----------

הנרי גריי היה בנו של אנתוני גריי, רוזן קנט ושל מרי גריי, ברונית לוקס מקרודוול. לאחר מות אימו, בראשית שנת 1702 ירש את התואר ברון קרודוול, ולאחר מותו של אביו, בשלהי 1702 ירש ממנו את התואר, והיה לרוזן ה-12 מקנט.

בשנת 1704 מונה לתפקיד הלורד צ'מברלין ולחבר במועצת המלך של אנגליה.

בשנת 1706 קיבל את התארים מרקיז קנט, רוזן הרולד וויסקונט גודריך, ובשנת 1710 את התואר דוכס קנט.

בשנת 1712 הפך לאביר במסדר הבירית.

בשנת 1714 מונה צ'ארלס טאלבוט, דוכס שרוסברי לתפקיד הלורד צ'מברלין, ואילו גריי מונה לתפקיד לורד סטיוארט (הלורד השרת), בו כיהן בין השנים 1716–1718, ובין השנים 1719–1720 כהן בתפקיד הלורד חותם מועצת המלך (Lord Privy Seal).

נישואים וילדים
--------------

הנרי גריי נישא לג'מימה קרו, בתו של תומאס קרו, הברון השני מקרו ומרי טאונשד, ונולדו להם שישה ילדים:

* אנתוני גרי, רוזן הרולד, אשר נשא לאישה את מרי טופון. (נפטר בשנת 1723)
* אמאבל גריי, אשר נישאה לג'ון קמפבל, רוזן ברדאלביין והולנד, ונפטרה ב-2 במרץ 1727.
* ג'מימה גריי (נולדה ב-1699 ונפטרה ב-7 ביולי 1731).
* אן גריי, שנישאה ללורד צ'ארלס קוונדיש ונפטרה ב-20 בספטמבר 1733
* מרי גריי

לאחר מות אשתו הראשונה נשא הנרי גריי לאישה את סופיה בנטינק, בתו של ויליאם בנטינק, רוזן פורטלנד ואן וילייר.
לבני הזוג נולדו בן ובת:

* ג'ורג' גריי, רוזן הרולד (נפטר בילדותו.)
* אן סופיה גריי (נפטרה ב-24 במרץ 1780.)

במות בנו אנתוני גריי, רוזן הורלד, לא נותרו לגריי בנים בחיים, ומשמעות הדבר הייתה שכל תאריו ישובו אל הכתר לאחר מותו. מסיבה זו, בשנת 1740 הוענק לו התואר מרקיז גריי מתוך כוונה שצאצאיה הזכרים של נכדתו, ימימה יורק, ימשיכו לשאת תואר זה.

קישורים חיצוניים
----------------

ויקישיתוף מדיה וקבצים בנושא **הנרי גריי, דוכס קנט** בוויקישיתוף
* משפחת גריי

| דוכסי קנט |
| --- |
| 

|  |
| --- |
| הנרי גריי (1710–1740) • הנסיך אדוארד אוגוסטוס (1799–1820) • הנסיך ג'ורג' (1934–1942) • הנסיך אדוארד, דוכס קנט (1942–נוכחי) |

 |

  


|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 8273 6513
* LCCN: no2009027970
* SNAC: w6xp8c88
* SUDOC: 138520143
* ULAN: 500250972
* VIAF: 78993713
* WorldCat: lccn-no2009027970

 |
כאשר ריצ'רד פיינמן חקר את משואת דיראק הוא המציא את **סימון סלאש של פיינמן** הנוח והקצר יותר לרישום גדלים המערבים מטריצות גאמה של דיראק.

אם A הוא 4-וקטור קו-וריאנטי, אזי הסלאש שלו מוגדר להיות

{\displaystyle A\!\!\!/\ {\stackrel {\mathrm {def} }{=}}\ \gamma ^{\mu }A\_{\mu }}
כאשר משתמשים בהסכם הסכימה של איינשטיין ו-*γ* הן מטריצות גאמה של דיראק.

זהויות
------

על ידי שימוש בתכונות האנטי-קומוטטור של מטריצות הגאמה של דיראק ניתן להראות שעבור זוג 4-וקטורים קו-וריאנטים כליים {\displaystyle a\_{\mu }} ו-{\displaystyle b\_{\mu }}, מתקיים

{\displaystyle a\!\!\!/a\!\!\!/=a^{\mu }a\_{\mu }=a^{2}}
{\displaystyle a\!\!\!/b\!\!\!/+b\!\!\!/a\!\!\!/=2a\cdot b}.
בפרט

{\displaystyle \partial \!\!\!/^{2}=\partial ^{2}}
ניתן להסיק זהויות נוספות המערבות את סימון הסלאש מתכונות מטריצות גאמה של דיראק על ידי החלפת הטנזור המטרי במכפלה פנימית, לדוגמה:

{\displaystyle \operatorname {tr} (a\!\!\!/b\!\!\!/)=4a\cdot b}
{\displaystyle \operatorname {tr} (a\!\!\!/b\!\!\!/c\!\!\!/d\!\!\!/)=4\left[(a\cdot b)(c\cdot d)-(a\cdot c)(b\cdot d)+(a\cdot d)(b\cdot c)\right]}
{\displaystyle \operatorname {tr} (\gamma \_{5}a\!\!\!/b\!\!\!/c\!\!\!/d\!\!\!/)=4i\epsilon \_{\mu \nu \lambda \sigma }a^{\mu }b^{\nu }c^{\lambda }d^{\sigma }}
{\displaystyle \gamma \_{\mu }a\!\!\!/\gamma ^{\mu }=-2a\!\!\!/}.
{\displaystyle \gamma \_{\mu }a\!\!\!/b\!\!\!/\gamma ^{\mu }=4a\cdot b\,}
{\displaystyle \gamma \_{\mu }a\!\!\!/b\!\!\!/c\!\!\!/\gamma ^{\mu }=-2c\!\!\!/b\!\!\!/a\!\!\!/\,}
כאשר
{\displaystyle \epsilon \_{\mu \nu \lambda \sigma }\,} הוא טנזור לוי-צ'יויטה.

עם 4-תנע
--------

לעיתים קרובת, כאשר משתמשים במשוואת דיראק ופותרים כדי לחשב חתכי פעולה, ניתן למצוא את סימון הסלאש על וקטור 4-תנע:

בהצגת דיראק

{\displaystyle \gamma ^{0}={\begin{pmatrix}I&0\\0&-I\end{pmatrix}},\quad \gamma ^{i}={\begin{pmatrix}0&\sigma ^{i}\\-\sigma ^{i}&0\end{pmatrix}}\,}
ומהגדרת ה-4-תנע

{\displaystyle p^{\mu }=\left(E,p^{x},p^{y},p^{z}\right)\,}
רואים במפורש

|  |  |
| --- | --- |
| {\displaystyle p\!\!\!/=\gamma ^{\mu }p\_{\mu }\,} | {\displaystyle =\gamma ^{0}p\_{0}+\gamma ^{i}p\_{i}\,} |
|  | {\displaystyle ={\begin{bmatrix}p\_{0}&0\\0&-p\_{0}\end{bmatrix}}+{\begin{bmatrix}0&\sigma ^{i}p\_{i}\\-\sigma ^{i}\cdot p\_{i}&0\end{bmatrix}}\,} |
|  | {\displaystyle ={\begin{bmatrix}E&\mathbf {\sigma \cdot p} \\-\mathbf {\sigma \cdot p} &-E\end{bmatrix}}\,} |

הביטוי p עם סימון סלאש של פיינמן מופיע בפרופוגטור פיינמן של פרמיון:

{\displaystyle \ S\_{f}={\frac {i}{p\!\!\!/-m}}={\frac {i(p\!\!\!/+m)}{p^{2}-m^{2}+i\varepsilon }}}

ראו גם
------

* מטריצות גאמה של דיראק
* משוואת דיראק

לקריאה נוספת
------------

* Halzen, Francis; Martin, Alan (1984). *Quarks & Leptons: An Introductory Course in Modern Particle Physics*. John Wiley & Sons. מסת"ב 0-471-88741-2.`{{cite book}}`: תחזוקה - ציטוט: multiple names: authors list (link)
מיכאיל גרולב, תמונת ילדות
**מיכאיל ולדימירוביץ' גרולב** (ברוסית: **Михаи́л Влади́мирович Грулёв**‏; 20 באוגוסט 1857 - 17 בספטמבר 1943) היה גנרל בצבא האימפריה הרוסית, עיתונאי וסופר. נולד כיהודי, אך כדי לקדם את הקריירה הצבאית שלו נאלץ להמיר את דתו לנצרות. עם זאת, הוא ראה בעצמו יהודי וספרו האחרון, "רשומים של אלוף-יהודי", שיצא לאור בשנת 1930, מעיד על כך. את כל ההכנסות מספר זה הוא העביר לקרן קיימת לישראל.

קורות חיים
----------

מיכאיל גרולב נולד בעיירה רזקנה (אז בתחומי האימפריה הרוסית, כיום בלטביה) במשפחה יהודית מרובת ילדים. בילדותו קיבל חינוך יהודי מסורתי בחדר. כשהיה בן 12 עברה משפחתו לעיר סבז' שברוסיה (כיום במחוז פסקוב). בסבז' התקבל גרולב ללימודים בבית הספר התיכון המקומי והיה לתלמיד היהודי היחיד בבית הספר. לאחר סיום בית הספר החליט לבחור בקריירה צבאית והתנדב לצבא הרוסי. לאחר תקופת שירות קצרה כטוראי הוא הועלה לדרגת סמל. במהלך שירותו ניסה מספר פעמים לגשת למבחני הקבלה של כמה בתי ספר לקצינים, כולן נידחו. לבסוף הוא הגיש מועמדות לבית הספר לקצינים בוורשה, כאשר הוא מסתיר את היותו יהודי. הוא עבר בהצלחה את מבחני הקבלה, אך נדחה ברגע האחרון, כאשר בראיון אצל מפקד בית הספר נשאל על אמונתו הדתית. לאחר שהבין כי בשל יהדותו לא יוכל לעולם להיות קצין בצבא - הצהיר בפני הממונים עליו כברצונו להתנצר. לאחר שהפך לנוצרי החל את לימודיו בבית הספר לקצינים בוורשה, אותו סיים בשנת 1882. לאחר 3 שנות שירות כסגן מפקד פלוגה התקבל ללימודים לאקדמיה צבאית של המטה הכללי, אותה סיים בהצטיינות בשנת 1888. 

לאחר סיום הלימודים הוא חזר לשירות צבאי שרובו עבר במזרח הרחוק הרוסי. הוא השתתף במלחמת רוסיה–יפן ועל גבורתו בקרב נהר שאה קודם בדרגה וקיבל עיטור. בשנת 1912 מיכאיל גרולב עזב את השרות הצבאי והתיישב בניצה. 

עוד בשנת 1870 גרולב התחיל בכתיבת ספרים. את ההכנסות מהספר האחרון שלו "רשומים של אלוף-יהודי" שיצאה לאור בשנת 1930 הוא העביר לקרן קיימת לישראל. גרולב נפטר בניצה בשנת 1943.

קישורים חיצוניים
----------------

* סיפור חייו של מיכאיל גרולב בירחון "אלף" (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309808705171
* GND: 131371622
* ISNI: 0000 0001 1872 9818
* LCCN: nr89017834
* NKC: js2007400458
* NTA: 243333110
* SELIBR: 311998
* SUDOC: 236703951
* VIAF: 10977010
* WorldCat: lccn-nr89017834

 |
**סימון רולפס** (בגרמנית: **Simon Rolfes**, נולד ב-21 בינואר 1982 באיבנבורן שבגרמניה המערבית) הוא כדורגלן עבר גרמני ששיחק בעיקר בבאייר לברקוזן ובנבחרת גרמניה בעמדת הקשר האחורי.

קריירת מועדונים
---------------

### קריירה מוקדמת

רולפס שיחק כילד במשך 13 שנים במועדון TUS רקה, ובשנת 1999 עבר לוורדר ברמן, שם שיחק שנה אחת כנער, ובשנת 2000 עבר לשחק בקבוצת המילואים, בה העביר ארבע עונות. החל משנת 2002 רולפס נכלל גם בסגל הקבוצה הבכירה, אך לא שיחק בה במשחקי הבונדסליגה. אך ערך הופעות במשחקי הגביע הגרמני ואף השתתף במשחק גביע אופ"א בעונת 2002/03, בו הביסה ורדר ברמן את מטאלורג דונצק בתוצאה 8-0. במשחק זה רולפס נכנס כמחליף בדקה ה-68 במקומו של כריסטיאן ליסטש. במחצית השנייה של עונה זו הושאל רולפס לSSC רויטלינגן, שם ערך 13 הופעות, וחזר בתום העונה לוורדר ברמן. בתום עונת 2004 שוחרר רולפס מהקבוצה מאחר שהמאמן תומאס שאף לא תכנן להשתמש בו בעתיד, ונמכר לאלמניה אאכן. רולפס שיחק עונה אחת באלמניה אאכן, ששיחקה אז בליגת הבונדסליגה השנייה, והבקיע שלושה שערים ב-28 הופעות. יכולתו הטובה זיכתה את רולפס בחוזה בבאייר לברקוזן, אליה עבר בקיץ 2005.

### באייר לברקוזן

רולפס חתם בבאייר לברקוזן בקיץ 2005, והשתלב מהר מאוד בקבוצה, והפך לנערץ על ידי האוהדים. בארבע עונותיו הראשונות בקבוצה שיחק רולפס כמעט בכל המשחקים, וירש היטב את מקומו של קארסטן ראמלו בתפקיד הקשר האחורי, וכשראמלו פרש, רולפס קיבל במקומו את סרט הקפטן. יכולתו הטובה של רולפס הקנתה לו מקום בסגל נבחרת גרמניה ליורו 2008. בעונת 2009/10 נפצע רולפס ונעדר מחלקים גדולים של עונה זו, ואף החמיץ את מונדיאל 2010. לאחר מכן, שיחק רולפס בלברקוזן חמש עונות נוספות, בהן שותף במשחקים בתדירות גבוהה, והפך לקפטן ולדמות משפיעה בחדר ההלבשה של הקבוצה. בתום עונת 2014/15 פרש ממשחק, לאחר עשר עונות במדי באייר לברקוזן, בהן צבר 288 הופעות בבונדסליגה בהן הבקיע 41 שערים, וכן 62 הופעות במפעלים האירופיים בהן הבקיע ארבעה שערים. רולפס מדורג במקום השישי בטבלת שיאני ההופעות של באייר לברקוזן בכל הזמנים.

קריירה בינלאומית
----------------

רולפס ערך את הופעת הבכורה שלו בנבחרת גרמניה במרץ 2007 במשחק ידידות מול נבחרת דנמרק. רולפס לקח חלק ביורו 2008 בו הפסידה נבחרת גרמניה בתוצאה 1-0 במשחק הגמר לנבחרת ספרד. רולפס שיחק בטורניר זה 90 דקות ברבע הגמר מול נבחרת פורטוגל, שהסתיים בניצחון גרמני בתוצאה 3-2, ומחצית אחת בחצי הגמר מול נבחרת טורקיה, בו ניצחה גרמניה בתוצאה 3-2. במשחק זה הוחלף רולפס על ידי טורסטן פרינגס. את שערו הראשון במדים הלאומיים הבקיע רולפס במוקדמות מונדיאל 2010 בניצחון 6-0 על נבחרת ליכטנשטיין. את מונדיאל 2010 עצמו החמיץ רולפס בגין פציעה. הופעתו האחרונה של רולפס במדים הלאומיים התקיימה בשנת 2011.

קישורים חיצוניים
----------------

ויקישיתוף מדיה וקבצים בנושא **סימון רולפס** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  טבלת שיאני ההופעות של באייר לברקוזן בבונדסליגה באתר worldfootball.net

| **נבחרת גרמניה – יורו 2008** |
| --- |
| 1 להמן • 
2 ינסן • 
3 פרידריך • 
4 פריץ • 
5 וסטרמן • 
6 רולפס • 
7 שוויינשטייגר • 
8 פרינגס • 
9 גומז • 
10 נויביל • 
11 קלוזה • 
12 אנקה •
13 באלאק • 
14 טרוחובסקי •
15 היצלספרגר •
16 לאם •
17 מרטסאקר •
18 בורובסקי •
19 אודונקור •
20 פודולסקי •
21 מצלדר •
22 קוראני •
23 אדלר •
מאמן: לב | גרמניהגרמניה |
**טרי אן לין** (באנגלית: **Teri Ann Linn**; נולדה ב-7 באפריל 1961) היא שחקנית וזמרת אמריקאית. נודעה בשל תפקידה כקריסטין פורסטר באופרת הסבון "היפים והאמיצים".

ביוגרפיה
--------

טרי אן לין נולדה בהונולולו, בירת הוואי.

ב-1981 היא נבחרה למלכת היופי של הוואי ובתחרות מיס ארצות הברית נבחרה לסגנית רביעית.

ב-1982 ביצעה את הופעתה הטלוויזיונית הראשונה בתוכנית The Tonight Show ושיחקה בתפקידי אורח בסדרות: הוואי חמש-אפס, מגנום, בלש פרטי, בראש של הרמן, בלוז לכחולי המדים ודאלאס.

היא שימשה כמנחה אורחת של משחקי הטלוויזיה טוטו משפחתי ותשע בריבוע וביצעה הופעת טרפז בתוכנית "קרקס הכוכבים".

בשנת 1987 התפרסמה לקהל הרחב כאשר קיבלה אץ התפקיד של קריסטין פורסטר באופרת הסבון "היפים והאמיצים", תפקיד אשר גילמה עד 1990 בקביעות, ואז חזרה בקצרה בשנת 1992 עד ל-1994 להופעות אורח. 

שיחקה גם במספר סרטים ובין היתר כיכבה לצד דניאל בולדווין.

טרי הקליטה שני אלבומים מוזיקליים הנקראים "אהבה היא התשובה" ו"להיות צעיר, להיות טיפש, להיות שמח".

ב-1996 היא הייתה שופטת בתחרות מיס תבל.

קישורים חיצוניים
----------------

ויקישיתוף מדיה וקבצים בנושא **טרי אן לין** בוויקישיתוף

* טרי אן לין, במסד הנתונים הקולנועיים IMDb (באנגלית)
* טרי אן לין, באתר AllMovie (באנגלית)
* טרי אן לין, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 79850759
* WorldCat: viaf-79850759

 |
**1795** הוא ספר בלשי היסטורי שוודי משנת 2021, שכתב הסופר ניקלס נט-או-דאג ויצא לאור על ידי הוצאת פורום ב-20 בספטמבר 2021. מהווה ספר המשך ל־**1794** והוא החלק השלישי והמסכם בטרילוגיית "בלמן נואר". העלילה מתרחשת בשנת 1795 בסטוקהולם.

עלילה
-----

כמו חיה פגועה, טייצ'ו סיטון מלטף את העיר שבין הגשרים, מגיש תוכנית להחזיר את הברק האבוד. הוא יהפוך את המחזה למדהים יותר, עוצר נשימה ותהומי יותר מכל מה שנראה עד כה בעיר סטוקהולם המפלצתית והמגעילה. מי שיוצא לעצור אותו הוא החוקר ססיל וינגה ממשטרת מחוז סטוקהולם. אבל הוא מרגיש שהתמיכה בציד שלו מתחילה לדעוך. לשלטונות הפרנואידים יש דברים חשובים יותר ואקדוחנו מיקל קרדל עסוק בציד משלו אחר אנה סטינה קנאפ, שנעלמה לאחר מות שני ילדיה.

קישורים חיצוניים
----------------

* 1795 באתר הוצאת הספרים "פורום"

הערות שוליים
------------

1. ↑  ניקלס נט-או-טאג מספר על הספר בערוץ היוטיוב Bonnierförlagen Pressfrukost (בשוודית)
2. ↑  1795. Inbunden, Svenska, 2021. Författare: Niklas Natt och Dag

| "בלמן נואר" מאת ניקלס נט-או-דאג |
| --- |
| **1793** | **1794** | **1795** |
| ‏נט-או-דאג |
צ'אטני נענע ולימון
**צ'אטני** (בהינדי: **चटनी**) הוא רוטב מתובל שמקורו בתת-היבשת ההודית, והוא מוגש לרוב עם מאכלים מהמטבח ההודי.

סוגי צ'אטני
-----------

רוטבי צ'אטני אותנטיים מכילים כמויות משמעותיות של פלפלים חריפים ירוקים טריים. המרכיב העיקרי השני בצ'אטני הם בדרך כלל פירות וירקות שונים. רוב רוטבי הצ'אטני שמכילים ירקות מוכנים בבלנדר, בעוד שבדרך כלל יש לבשל מבעוד מועד את הפירות שמשמשים להכנת רוטבי צ'אטני על בסיס פירות. רוטבי צ'אטני פופולריים כוללים:

* צ'אטני קוקוס.
* צ'אטני בצל.
* צ'אטני עגבניות.
* צ'אטני כוסברה (עלי כוסברה) או צ'אטני מנטה (שניהם נקראים לעיתים קרובות "צ'אטני הארי", שכן המשמעות של "הארי" בהינדי היא "ירוק").
* צ'אטני תמרינדי.
* צ'אטני מנגו (עשוי ממנגו ירוק).
* צ'אטני ליים (עשוי מליים שלם).
* צ'אטני שום (עשוי משום טרי, קוקוס ואגוז אדמה).

במדינות עם מזג אוויר מתון יחסית צ'אטני מוכן באמצעות מרכיבים מקומיים נפוצים כגון תפוחים, אפרסקים או עגבניות.

התבלינים הנפוצים ביותר בצ'אטני כוללים חילבה, כוסברה, כמון ואסאפואטידה.

תבלינים נוספים שמשולבים ברוטב בשביל הטעם כוללים סוכר, מלח שולחן, שום, תמרינדי או ג'ינג'ר.

קישורים חיצוניים
----------------

ויקישיתוף מדיה וקבצים בנושא **צ'אטני** בוויקישיתוף
* צ'אטני, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph174637

 |
**צ'אט-רולט** (**ChatRoulette** בתרגום חופשי: רולטת הצ'אט) הוא אתר המשמש לקיום שיחות וידאו אקראיות בין שני משתמשים. המבקר באתר יכול לנהל צ'אט מקוון (הכולל וידאו, אודיו וטקסט בשיטת מסרים מיידיים) עם אורח אחר שבחרה תוכנת האתר באופן אקראי. במשך כל השיחה יכול כל אחד מן המשתמשים להחליט כי אין ברצונו להמשיך בה ולעבור לשוחח עם משתמש אקראי אחר.

סקירה
-----

את צ'אט-רולט הקים **אנדריי טרנובסקי**, תלמיד תיכון בן 17 ממוסקבה. טרנובסקי פיתח את האתר בהשראת שיחות שביצע בסקייפ, ואמר כי כתב את הגרסה הראשונה ב"שני ימים ושני לילות". הוא בחר בשם "צ'אט-רולט" לאחר שצפה בסרט צייד הצבאים משנת 1978 שבו במהלך מלחמת וייטנאם משחקים השבויים ברולטה רוסית.

כבר בתחילת חודש נובמבר 2009, זמן מועט לאחר השקת האתר, הוא זכה ל-500 מבקרים ליום, וחודש לאחר מכן היו כבר כ-50,000 כניסות לאתר. האתר נסקר בעיתונים הגדולים בעולם כמו בניו יורק טיימס. בפברואר 2010 היו כ-35,000 אנשים בכל זמן נתון באתר. בתחילת מרץ העריך טרנובסקי כי לאתר כ-1.5 מיליון משתמשים אשר שליש מהם מארצות הברית.

האתר משתמש באדובי פלאש להצגת וידאו ממצלמות הווידאו של המשתמשים. על ידי שימוש ברשת עמית לעמית (Peer to Peer) מתאפשרת זרימת נתונים בין המשתמשים מבלי להשתמש ברוחב פס של שרת.

האתר נוסד בהשקעה של 10,000 דולר אותם שילם טרנובסקי באמצעות הוריו. טרנובסקי מפעיל את האתר מחדר בביתו בעזרת 4 מתכנתים נוספים העובדים מרחוק. האתר מרוויח מקישורי פרסומות ומשקיעים רבים התעניינו בקניית האתר. 

נטען כי מספר ידוענים נצפו באתר ובניהם פריז הילטון, קייט מוס, קלי אוסבורן, ג'ואל מאדן, ניקול ריצ'י, ג'סטין ביבר, ליל ויין, אשטון קוצ'ר, כריס בראון, סנופ דוג, אשלי טיסדייל, דמי מור, והאחים ג'ונאס. ב-27 בפברואר 2010 ביצעה להקת פיית' נו מור בפסטיבל סאונדוייב במלבורן בשידור חי בצ'אט-רולט.

ביקורת
------

בסקר שבוצע על ידי RJMetrics עלה ש-1 מכל 10 משתמשים בצ'אט רצו להציג עצמם בעירום או "נראו כרוצים לבצע מעשה זימה". ולפיכך רבים דנו את האתר לגנאי.
כיום, תנאי השימוש באתר הם שעל המשתמש להיות מעל גיל 16 ושחובה להיות בלבוש מלא. משתמש אשר חווה הטרדה כלשהי יכול לדווח על כך, ומטריד אשר קיבל 3 תלונות מושעה מהאתר לפרק זמן של 40 דקות.

ראו גם
------

* אומגל

קישורים חיצוניים
----------------

ויקישיתוף מדיה וקבצים בנושא **צ'אט רולט** בוויקישיתוף
* 

* אתר האינטרנט הרשמי של צ'אט רולט (באנגלית)

הערות שוליים
------------

1. 1 2  Stone, Brad (2010-02-13). "Chatroulette's Creator, 17, Introduces Himself - Bits Blog - NYTimes.com". Bits.blogs.nytimes.com. נבדק ב-2010-02-28.
2. 1 2 3 4  Yevgeny Kondakov and Benjamin Bidder: 17-Year-Old Chatroulette Founder: 'Mom, Dad, the Site Is Expanding' Interview with Andrey Ternovskiy, Der Spiegel, 5 March 2010
3. ↑  Nick Bilton: One on One: Andrey Ternovskiy, Creator of Chatroulette (interview) Bits Blog, The New York Times online, March 12, 2010
4. ↑  iTWire - Faith No More stream entire show to Chatroulette
5. ↑  Chatroulette Is 89 Percent Male, 47 Percent American, And 13 Percent Perverts | TechCrunch
תרשים סכמטי המתאר באר נפט טיפוסית בה מותקנת משאבת נפט
**באר נפט** הוא מונח המשמש לתיאור כל קידוח שמבוצע על פני הקרקע לצורך שאיבת נפט או גז טבעי. בדרך כלל גז טבעי נשאב יחד עם נפט, כמו גם יחד עם מים. באר נפט שנועדה לשאוב גז טבעי בלבד נהוג לכנות "**באר גז**".

אזור תת-קרקעי רווי בנפט או גז טבעי מכונה בדרך כלל "**שדה נפט**" או "**שדה גז**". רוב המאגרים מכילים הן נפט והן גז טבעי.

בארות הנפט מתגלות לרוב רק לאחר שבוצעו בדיקות סייסמיות רבות באזורים נרחבים בהם גאולוגים בודקים שכבות סלע מרובות מספר קילומטרים מתחת לפני הקרקע. ציוד מיוחד משמש לקידוח בארות נפט באתרים תת-קרקעי שעשויים להכיל מצבורי הנפט.

באר נפט הראשונה בארצות הברית נחפרה במדינת פנסילבניה בשנת 1859. הבאר משמשת להפקת נפט עבור תאורה, והבנזין שמיוצר בתהליך מושלך למשך שנים רבות כפסולת, עד להמצאת המכונית.

עלויות
------

תהליך ההקמה והתחזוקה של בארות נפט מודרניות יקרים במיוחד, בין היתר בשל עלויות הטכנולוגיות שנמצאות בשימוש פעיל מדי יום בבאר הנפט.

עלות באר הנפט תלויה בעיקר בעלות היומית שכרוכה בהפעלת מתקן הקידוח, בשירותים הנוספים הדרושים לקידוח באר הנפט, משך הזמן בה תימשך השאיבה מבאר הנפט, והריחוק של המיקום (משמעות הדבר לרוב היא שיהיו כרוכות בכך גם עלויות נוספות לצורך אספקה) .

העלות היומית של הפעלת אסדות קידוח נפט במים עמוקים הייתה נכון לשנת 2015 בסביבות 520,000 דולרים ליום. עלות שאיבת נפט מבאר נפט שנמצאת במים עמוקים במשך מאה ימים יכולה לעלות סביב 100 מיליון דולרים. העלות היומית של הפעלת משאבות נפט בבארות נפט יבשתיות יהיו לרוב זולות בהרבה.

קישורים חיצוניים
----------------

ויקישיתוף מדיה וקבצים בנושא **באר נפט** בוויקישיתוף

הערות שוליים
------------

1. ↑  History of Gasoline, המנהל האמריקאי למידע על אנרגיה
2. ↑  Rigzone - Rig day rates :

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545926805171
* BnF: cb11980034t (data)
* LCCN: sh85094397
* NARA: 10646795
* NDL: 00574418

 |
מראה החלקה היהודית בבית העלמין המרכזי בסופיה
**בית הקברות המרכזי בסופיה** (בבולגרית: **Централни софийски гробища**) הוא בית קברות השוכן בסופיה בירת בולגריה. בית הקברות הוקם ב-1898 ושוכנת בו חלקה יהודית המהווה את בית הקברות היהודי הפעיל הגדול בבולגריה.

רקע
---

במהלך המלחמה העות'מאנית-רוסית (1877–1878) נפגעה סופיה קשות. חיילי הצבא העות'מאני נסוגו בשיטת "אדמה חרוכה" ונגרמו נזקים כבדים בעיר. מרבית האוכלוסייה המוסלמית ומקצת מהאוכלוסייה היהודית עזבו ביחד עם החיילים העות'מאנים הנסוגים. לאחר הקמת נסיכות בולגריה וההכרזה על סופיה כבירתה, החל גל הגירה פנימית אל העיר מרחבי בולגריה והחלה תנופת בנייה והתרחבות. ב-1880 החליטה ממשלת בולגריה להקים בית קברות חדש בפאתי העיר ליד הכפר אוֹרְלָאנְדוֹבְצִי(אנ') אשר לימים הפך לשכונה בעיר. ב-1898 נפתח בית הקברות. לאורך השנים ובעיקר לאחר מלחמת העולם השנייה הורחב שטחו של בית הקברות, במקביל לגידולה המואץ של סופיה והוא נותר ריאה ירוקה בלב העיר. בבית הקברות קיימת חלקה כללית לאוכלוסייה הנוצרית אורתודוקסית, חלקה קתולית, חלקה יהודית, חלקה צבאית וחלקת "גדולי האומה".

החלקה היהודית
-------------

 ערך מורחב – **יהדות סופיה**  

קהילה יהודית התקיימה בסופיה מראשית המאה ה-14. בשלהי המאה ה-16 וראשית המאה ה-17, לאחר הגעת מגורשי ספרד ומגורשי פורטוגל הוקם במרכז העיר באזור השכונה היהודית ו"שוק המלח" בית קברות לקהילה. בראשית המאה ה-21 נמצא שטח בית העלמין הקדום בשכונת "וְזְרָאזְ'דָנֶה"(אנ') (בבולגרית: Възраждане) בסמוך לכיכר וְזְרָאזְ'דָנֶה במתחם גדול שבין שדרות אלכסנדר סטמבוליסקי, שדרות חריסטו בוטב ורחוב פּוֹסִיטָאנוֹ. במקום נקברו כמה אלפי יהודים. ב-1881 מנתה הקהילה היהודית 4,274 נפשות שהיוו חמישית מכלל האוכלוסייה. ב-1898, עם הקמת בית הקברות המרכזי, הופקע שטח בית הקברות היהודי הישן מרשות הקהילה ונסגר. במקום החלה תנופת בנייה של בתי מגורים ובית הקברות נהרס בהדרגה.

עד שנות ה-30 של המאה ה-20 עדיין ניתן היה למצוא מצבות ושרידי קברים מפוזרים בחצרות השכונות החדשות שנבנו. כמה עשרות מצבות, בעיקר של משפחות עשירי הקהילה שנותרו להתגורר בסופיה לאחר המלחמה העות'מאנית-רוסית (1877–1878) הועברו מבית הקברות הספרדי הישן לחלקה היהודית שהוקצתה בצפונו של בית קברות המרכזי בסופיה. מבית הקברות הישן לא נותר זכר. ב-1939 נמנו בסופיה כ-26,000 יהודים. ב-1950, לאחר העלייה ההמונית לישראל נותרו בסופיה כ-5,000 יהודים וב-2009 התגוררו בה 2,500 יהודים. החלקה היהודית בבית העלמין המרכזי פעלה בראשית המאה ה-21. שטח החלקה היהודית 50,000 מטר רבוע ומצויות בה כ-7,000 מצבות שהכיתוב עליהן בעברית, בבולגרית ובלאדינו.

קישורים חיצוניים
----------------

ויקישיתוף מדיה וקבצים בנושא **בית הקברות המרכזי בסופיה** בוויקישיתוף
ויקישיתוף מדיה וקבצים בנושא **החלקה היהודית בבית הקברות המרכזי בסופיה** בוויקישיתוף

הערות שוליים
------------

1. 1 2  .Dimana Trankova, Anthony Georgieff, **A Guide to Jewish Bulgaria**, Vagabond Media Ltd, 2011, מסת"ב 9549230635, pages 61-57
2. ↑  צבי קרן, הקהילה היהודית בסופיה, באתר "כולנו בולגרים".
3. ↑  בית הקברות היהודי בסופיה, באתר Jewish Cemetery Project (באנגלית).
**גיטה הנינג** (בדנית: **Gitte Hænning**; נולדה ב-29 ביוני 1946) היא זמרת דנית. ייצגה את גרמניה המערבית באירוויזיון 1973 עם השיר "Junger Tag" וסיימה במקום השמיני.

תחילת דרכה
----------

הנינג נולדה באורהוס, ב-1958 עברה לגור בשוודיה.

להיטה הראשון בשוודית היה "Tror du jag ljuger", לאחר מכן כנערה היא שרה להיטים במספר שפות וביניהן גרמנית, איטלקית ואנגלית, שירה "Ich will 'nen Cowboy als Mann" מכר 1.05 עותקים מהקלטתו.

מוזיקה
------

ב-1962 היא ניסתה לייצג את דנמרק באירוויזיון עם השיר "Jeg Snakker med mig Selv" אך השיר נפסל מכיוון שמחבר השיר פרסם חלק מממנו במבנה של DR, ארגון השידור הציבורי של דנמרק.

בשנת 1973 ייצגה את גרמניה המערבית באירוויזיון עם השיר "Junger Tag" וסיימה במקום השמיני.

ב-1978 התמודדה על ייצוג לוקסמבורג באירוויזיון.

בשנות השמונים הקליטה בעיקר מוזיקה מסוג Adult contemporary music.

בין 2004–2006 יצאה לסיבוב הופעות ביחד עם הזמרות סיב מאלמקוויסט ווונקה מיהרה שזכה להצלחה.

משחק
----

ב-1960 הופיעה כזמרת בסרט "Hit Parade 1960"

ב-1965 הופיעה בסרט הקומדייה המוזיקלית "...und sowas muß um acht ins Bett".

ב-1966 הופיעה בסרט הצ'כוסלובקי "Dýmky" המבוסס על כתביו של איליה ארנבורג.

ב-1967 שיחקה בסרט "Den røde kappe" המבוסס על אגדה מהמיתולוגיה נורדית.

קישורים חיצוניים
----------------

ויקישיתוף מדיה וקבצים בנושא **גיטה הנינג** בוויקישיתוף
* 

* אתר האינטרנט הרשמי של גיטה הנינג (בגרמנית)

* גיטה הנינג, במסד הנתונים הקולנועיים IMDb (באנגלית)

* גיטה הנינג, באתר AllMovie (באנגלית)

* גיטה הנינג, במסד הנתונים הקולנועיים KinoPoisk (ברוסית)

* גיטה הנינג, באתר אייטונס (באנגלית)

* גיטה הנינג, באתר ספוטיפיי

* גיטה הנינג, באתר AllMusic (באנגלית)

* גיטה הנינג, באתר MusicBrainz (באנגלית)

* גיטה הנינג, באתר דיזר

* גיטה הנינג, באתר Yandex.Music (ברוסית)

* גיטה הנינג, באתר Discogs (באנגלית)

* גיטה הנינג, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 133482898
* ISNI: 0000 0000 5548 2634
* LCCN: no98033095
* MusicBrainz: f5f4477f-cd2d-46e6-9391-0e87e15ffbe8
* NKC: xx0197015
* NTA: 070804451
* VIAF: 57804035
* WorldCat: lccn-no98033095

 |
אמירני וקמרי
**אמירני** (בגאורגית: **ამირანი**), גיבור מיתולוגי מהמיתולוגיה הגאורגית, בנם של דאלי והצייד דארג'לאני. בן דמותו של פרומתאוס מהמיתולוגיה היוונית.

לאגדות על אמירני קיימות מספר גרסאות. גרסה אחת של האגדה מספרת כי אמירני נולד ביער חשוך והיה בנה של דאלי, אלת הצייד בפנתאון הגאורגי. הוא גדל כשהוא מפגין כח עצום ויכולת לשתות ולאכול כמו שלושה אנשים. במהלך מסעותיו הוא פגש מפלצת בעלת 3 ראשים, ושחט אותה. מעט לפני מותה התחננה המפלצת שלא יהרוג את שלוש התולעים שייצאו מפיה אחרי מותה. אמירני הסכים, ושלוש התולעים שיצאו מפי המפלצת גדלו והפכו לדרקון בעל 3 ראשים: לבן, אדום ושחור. אמירני הרג את השנים הראשונים אבל נבלע על ידי הדרקון השחור, כשהוא משאיר את אחיו שיחתכו את הדרקון כדי לשחררו מביטנו. 

לאחר מכן החל אמירני במסעו בחיפוש אחר נערה (בתולה) יפהפייה בשם קמרי (qamari) - נערה מכוסה במשי, זהב, וקרני שמש, וכל כך יפהפייה עד שאפילו השמש אינו מביט בה. הוא מצא אותה במצודה שמיימית מפוארת, משתלשלת מהשמים בשרשרת. הוא חתך את השרשרת ונכנס לחפש את קמרי, שהייתה באמצע עבודות הבית. הוא התחנן לפניה לברוח עמו, היא הסכימה אבל רק בתנאי שהכלים יהיו שטופים. אמירני החל לעזור לה אבל איבד במהירות את סבלנותו ושבר את הכלים הקשים לרחיצה, בעקב הנעל. אז החלו הכלים להזדעק כאזעקה ומיהרו לברוח לשמים כדי להזעיק את אביה של קמרי. 
זה גרם למרדף נורא שהסתיים בקרב. באותו הרגע שמע אמירני על הריגתם של שני אחיו. אמירני התאבד (על ידי כך שהוא חותך את אצבעו הקטנה), אך הוחזר לחיים על ידי קמרי, ששמעה בעצתו של עכבר וגילתה צמח מאגי שיחיה את אמירני. לאחר מכן הרג אמירני את כמעט כל הדרקונים, המפלצות והחיות הפרועות (דבים, ענקים מרושעים) בעולם. 

אמירני איתגר את האל כל יכול (מקביל לזאוס או לרוח נעלה), אבל שלא כמו פרומתאוס, הוא עצמו גרם למאסרו. האל הזהיר אותו מחוסר ההצלחה של עצמו, ושזה נחשב לפשע בר ענישה. אבל אמירני נענה לאתגר בכל זאת. האל טבל מקל (זרד) לתוך האדמה ושאל אותו אם הוא מספיק גבר להוציא את המקל. אמירני משך עיקם וניסה להוציא את המקל אבל ללא הצלחה. המקל צימח בסתר שורשים וסירב לזוז. כעונש אמירני נכבל למוט השקוע בצידו של הר קזבק. וכשהוא ניסה להשתחרר שלח האל עורב שהאכיל אותו בחתיכת לחם וכוס יין. בזעמו השליך אמירני אבן על העורב והחטיא, והמשיך לנקוש בשלשלאות שלו בתקיפות רבה יותר. בגרסה אחרת, קורשה, כלבו הנאמן, ניסה לשחררו על ידי כרסום השלשלאות, אבל בכל פעם שהתקרב למטרתו, הוא הופרע, פעם על ידי אישה שמדברת יותר מדי, פעם על ידי נחליאלי שמתיישב על המוט וכו'.

בגרסה אחרת אמירני נתן את האש לאנושות.

לידתו של אמירני
---------------

האגדה מספרת כי הצייד דאריג'אן (דארג'ליאן) הוזמן על ידי האלה למערתה בהרים. הוא נשאר שם כמה ימים, עד שלילה אחד אשתו תפסה את הזוג במיטה וחתכה את צמתה הזהובה. דאל התעוררה והכריזה שהיא בהריון, ושהיא לא יכולה להישאר יותר עם דאריג'אן. היא פוקדת על מאהבה להוציא את העובר מביטנה. ברגע שהוא הוצא מביטנה, הוא הועבר לבטן של עגל. אל מוצא את הילד וקורא לו אמירן. הילד אומץ על ידי משפחת איכרים. גודל בצורה בלתי מרוסנת והפך במהירות ללוחם אימתני.

מקורות
------

* The Wordsworth Dictionary of Mythology By Fernand Comte עמודים 45-48
* Georgia: In the Mountains of Poetry by Peter Nasmyth עמוד 44
* THE MEANING OF DÆL. SYMBOLIC AND SPATIAL ASSOCIATIONS OF THE SOUTH CAUCASIAN GODDESS OF GAME ANIMALS

קישורים חיצוניים
----------------

ויקישיתוף מדיה וקבצים בנושא **אמירני** בוויקישיתוף
* תמונות מסיפורי אמירני
מטוס הריגול האמריקאי ה-U-2
לקראת חתימה על הסכם הפסקת האש בין ישראל למצרים שסיימה את מלחמת ההתשה הודיעה ארצות הברית לישראל כי בכוונתה לבצע גיחות צילום מעל אזורי הקרבות משני צידי תעלת סואץ. ישראל סרבה לאפשר את טיסות הצילום ואף הזהירה שתיירט מטוסים אמריקאים שיטוסו מעל שטחה. על אף ההתנגדות הישראלית ביצעו האמריקאים ללא תאום גיחות צילום מעל סיני אך ישראל נמנעה מהפלתם על אף שיכלה לעשות כן.

רקע
---

בתקופת מלחמת ההתשה הייתה ארצות הברית ספקית הנשק העיקרית והפכה בהדרגה לבת ברית לישראל.
לאחר ההסלמה בקרבות וריבוי ההתנגשויות בין צה"ל לחיל המשלוח הסובייטי שהוצב על אדמת מצרים יזמה וסייעה ארצות הברית לחתימה על הסכם הפסקת אש לסיום המלחמה. במהלך המגעים וניסיונות הגישור עלה החשש בישראל שהמצרים יפרו את ההסכם ויקדמו אמצעי לחימה אל תוך רצועת 50 הקילומטרים מהתעלה שאותם התחייבו שלא לעבות בכוחות צבא. לנוכח החשש מהפרות ההסכם הודיעה ארצות הברית כי בכוונתה לבצע גיחות צילום משני צידי התעלה בשטח ישראל ומצרים לאחר הפסקת האש. ישראל סרבה בתוקף לגיחות של מטוסים אמריקאיים מעל שטחה והעבירה באמצעות הנספח הצבאי אלי זעירא אזהרה לארצות הברית כי ישראל תיירט מטוסים אלה.

הגיחות
------

ארצות הברית החליטה לבצע גיחות צילום על אף התנגדות ישראל וללא תאום עמה. ב-9 באוגוסט 1970 יומיים לאחר חתימת הסכם הפסקת האש בין ישראל למצרים בוצעה גיחת הצילום הראשונה של מטוס הריגול U-2 אמריקאי מעל מערב סיני. המטוס יצא מבסיס חיל האוויר הבריטי בקפריסין לעבר מפרץ סואץ בגובה רב של 70,000 רגל והמשיך לכוון נחל ים. המטוס זוהה על ידי מערך הבקרה הישראלי. בתגובה הזניק חיל האוויר זוג מטוס פנטום מטייסת 201. מטוסי הפנטום נסקו במהירות והתמקמו מאחורי המטוס האמריקני והצליחו להגיע לעמדת שיגור טיל עליו. אולם לא ניתנה לטייס פקודת ירי.

גיחה שנייה נערכה יומיים לאחר מכן ב-11 באוגוסט המטוס טס הפעם בגובה רב עוד יותר - 75,000 רגל מעל סיני ומצרים. שוב הזניק חיל האוויר זוג מטוסי פנטום שהצליחו להגיע לעמדת ירי טיל אולם שוב לא ניתנה פקודת ירי.

ב-29 באוגוסט בוצעה גיחת הצילום השלישית והאחרונה. הפעם המריא המטוס מבסיס נאט"ו בטורקיה וטס בגובה רב מעל תעלת סואץ.

ממצאי הגיחות ותוצאות
--------------------

* הגיחות הביאו למתיחות רבה בין ישראל לארצות הברית.
* הצילומים שהופקו מהגיחות האמריקאיות הוכיחו כי מצרים הפרה באופן ברור את הסכם הפסקת האש.

לקריאה נוספת
------------

* דני שלום, **רוח רפאים מעל קהיר - חיל האוויר הישראלי במלחמת ההתשה**, הוצאת באוויר - פרסומי תעופה, כרך ב' עמ' 1118 - 1120
**גיזלה אגנס מאנהלט-קתן** (בגרמנית: **Gisela Agnes von Anhalt-Köthen**;‏ 21 בספטמבר 1722 - 20 באפריל 1751) הייתה נסיכה גרמנייה, ואשתו של לאופולד השני, נסיך אנהלט-דסאו.

ביוגרפיה
--------

גיזלה אגנס נולדה ב-21 בספטמבר 1722 בקתן, ללאופולד, נסיך אנהלט-קתן ולפרדריקה הנרייטה מאנהלט-ברנבורג, בתם של קרל פרידריך, נסיך אנהלט-ברנבורג וסופיה אלברטינה מזולמס-זוננוואלדה.

בשנת 1728 מת אביה בלא להותיר יורש זכר, ודודה אוגוסט לודוויג, נסיך אנהלט-קתן ירש את הנסיכות. עם זאת, גיזלה אגנס טענה לזכותה בירושה ובנחלות, והופיעה עם טענתה בפני בית המשפט הקיסרי. בתיווך יוהאן אוגוסט, נסיך אנהלט-צרבסט הושגה פשרה, שבה גיזלה תוגמלה עם סכום של 100,000 טלר, ובנוסף היא קיבלה פנסיה שנתית עד נישואיה. כמו כן היא גם קיבלה את האוסף של אביה, שכלל רובים, מטבעות ועוד 32,000 טלר על עיזבונות בפרוסיג, קלפציג וקתן.

ב-25 במאי 1737 התחתנה גיזלה אגנס בברנבורג עם בן דודה, לאופולד השני, נסיך אנהלט-דסאו, ממנו נולדו לה 7 ילדים. הנישואים היו מאוד מאושרים, ובשל כך לאחר מותה של גיזלה אגנס ב-20 באפריל 1751 בדסאו, לקח זאת לאופולד באופן קשה, והוא מת כעבור 8 חודשים.

משפחתה
------

ב-25 במאי 1737 התחתנה גיזלה אגנס עם לאופולד השני, נסיך אנהלט-דסאו, ממנו היו לה 7 ילדים:

* לאופולד השלישי, דוכס אנהלט-דסאו (1740–1817).
* לואיזה (1742–1743).
* הנרייטה קתרינה אגנס, נסיכת אנהלט-דסאו (1744–1799), התחתנה עם יוהאן יוסטוס, הברון מלואן.
* מריה לאופולדינה, נסיכת אנהלט-דסאו (1746–1769), התחתנה עם זימון אוגוסט, רוזן ליפה-דטמולד.
* יוהאן גאורג מאנהלט-דסאו (1748–1811).
* קזימירה, נסיכת אנהלט-דסאו (1749–1778), התחתנה עם זימון אוגוסט, רוזן ליפה-דטמולד.
* אלברט פרידריך מאנהלט-דסאו (1750–1811), התחתן עם הנרייטה מליפה-וייסנפלד.

קישורים חיצוניים
----------------

ויקישיתוף מדיה וקבצים בנושא **גיזלה אגנס מאנהלט-קתן** בוויקישיתוף
**בארה דה טיז'וקה** (בפורטוגזית: Barra da Tijuca), המכונה גם בקצרה "**בארה**", היא שכונה במערב העיר ריו דה ז'ניירו בברזיל, השוכנת לחוף האוקיינוס האטלנטי. העיר ידועה בחופים, נהרות ואגמים רבים, ובסגנון החיים המאפיין אותה.

בשכונה מתגוררת רק 4.7% מאוכלוסיית העיר, אך 30% מהמיסים של העיר נגבים בה; היא נחשבת לאחד האזורים המפותחים בברזיל. היא נבנתה ופותחה בעיקר החל משנות ה-70, על פי סטנדרטים מודרניים יחסית, כגון כבישים רחבים המהווים צירי תנועה מרכזיים. היא נחשבת כיום כשכונה המשלבת מודרניות, קיימות וטבע. השכונה תוכננה על ידי לוסיו קוסטה, שתכנן גם את העיר המודרנית ברזיליה. היא כוללת גנים רבים, מרכזי קניות, בנייני מגורים ואחוזות רחבות ידיים. 

הגידול באוכלוסיית השכונה הוא הגבוה ביותר בריו: מ-98,851 איש בשנת 1991, ל-174,353 בשנת 2000, ועד ל-300,823 בשנת 2010. תושבי השכונה מכונים "באריסטאס". היא נחשבת לשכונה בטוחה יחסית מבין שכונות המעמד הגבוה של ריו, מכיוון שאין בה פאבלות ופועלים בה כוחות ביטחון ציבוריים ופרטיים רבים. 

בארה אירחה במתקניה את מרבית אירועי אולימפיאדת 2016, המרכזי שבהם היה הכפר האולימפי.

קישורים חיצוניים
----------------

ויקישיתוף מדיה וקבצים בנושא **בארה דה טיז'וקה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007473739605171
* GND: 4615196-5
* MusicBrainz: 2d88978e-0902-4410-939c-ea8c512b814e
* SUDOC: 147199581
* VIAF: 132719684
* WorldCat (עם VIAF): 132719684

 |
**קו 9 של הרכבת התחתית של מדריד** (בספרדית: **línea 9**) הוא קו רכבת תחתית במערכת הרכבת התחתית של מדריד. הקו, שנפתח בשנת 1980 ממלא תפקיד חשוב בשירות המערכת ומקשר בין תחנות וקווים רבים. הקו נוסע לאורך כל מסלולו מתחת לאדמה. סמל המסלול של הקו הוא בצבע סגול ופועלות בו 29 תחנות על 38 קילומטר מקצה לקצה.

אף על פי שמספר הקו הוא 9, הקו נבנה בפועל שנים רבות לפני השלמתו של קו 8 וזאת עקב העיכובים הרבים שהיו בבנייתו של הקו הקודם.

מסלול הקו
---------

קו 9 נוסע במסלול מהיר וארוך וחוצה את מדריד מהפרברים הצפוניים דרך מרכז העיר ומזרחה עד הפרברים הדרומיים ביותר של העיר. הקו מקשר בין רוב קווי הרכבת הפרברית של מדריד לבין קווי הרכבת התחתית של מדריד דרך שכונות רבות.

המסלול המרכזי של הקו מסתיים אומנם בדרום העיר ולא מגיע לפרברים אך מתחנתו הסופית יוצא קו ענף נוסף שמגיע עד לפרברים הדרומיים של מדריד.

תוכניות עתידיות
---------------

על פי המתוכנן יורחב הקו בשנים האחרונות בתחנות נוספות ויגיע עד לתחנת הצטלבות עם קו 1 באזור תחנת פאקו דה לוסיה אך למרות הפרסומים אין עוד שום פרויקט רשמי בקשר להרחבה.

קישורים חיצוניים
----------------

ויקישיתוף מדיה וקבצים בנושא **קו 9** בוויקישיתוף
* 

* אתר האינטרנט הרשמי של קו 9
***Bacillus*** (מיונית, בעברית: מתג) הוא **סוג** של **חיידקים אמיתיים**, הכולל חיידקי מתג אווירניים, גראם-חיוביים, היוצרים נבגים. קיימים כ-50 מינים המשתייכים לסוג זה; רובם מצויים באדמה ומתקיימים בטווח טמפרטורה של 25 עד 45 מעלות. ה-Bacillus משמש לעיתים קרובות כאורגניזם מודל.

לשני מיני Bacillus חשיבות רפואית: *B. anthracis*, הגורם למחלת הגחלת (anthrax) ובשנת 2001 אף השתמשו בו בטרור ביולוגי, ו-*B. cereus*, גורם נפוץ להרעלת מזון ולבעיות רפואיות נוספות (דלקות עיניים למשל). מינים מוכרים נוספים הם *B. subtilis*, הנחשב לחיידק הגרם-חיובי הנחקר ביותר, זאת עקב הקלות בה ניתן להחדיר אליו גנים זרים ו-*B. megaterium* המשמש גם הוא במחקר. *B. polymyxa* קושר חנקן. בהדברה ביולוגית משתמשים ב-*B. thuringiensis*, שהגן לרעלן המופרש ממנו, והקוטל זחלי יתושים, הוכנס בשיטות של הנדסה גנטית לצמחים, ב-*B. sphaericus* שגם הוא קטלני לזחלי יתושים וב-*B. firmus* המשמש להדברה ביולוגית של נמטודות העפצים. מ-*B. brevis* מפיקים את היונופור gramicidin, ומ-*B. licheniformis* את האנטיביוט Bacitracin.

זהו אחד מסוגי החיידקים הבודדים שמיניו מסוגלים ליצור נבגים פנימיים בתנאי עקה. לנבגים חשיבות רבה בשרידות שלהם. בעבר נטען שנבגים של *B. sphaericus* נמצאו במעי של דבורה מאובנת בענבר בן 25-40 מיליון שנה ונבגים של מין אחר בגבישי מלח בני 250 מיליון שנה. אף שהממצאים מוטלים בספק, העלה העניין את השאלה - שאין עליה עדיין תשובה: האם בנבגים מתבצעת פעילות מטבולית כלשהי - מה שמגביל את שרידותם למאות - אלפי שנים, או שאין בהם פעילות כזו, ואז הם יכולים לשרוד גם מיליוני שנה.

המונח Bacillus שימש בעבר לתיאור כל החיידקים שצורתם מוט קצר - חיידקי מתג. *Mycobacterium tuberculosis*, המתג הגורם לשחפת כונה בראשית דרכו "המתג של קוך" (Koch's bacillus). כיום משמש לאותו עניין המונח האנגלי rod.

קישורים חיצוניים
----------------

ויקישיתוף מדיה וקבצים בנושא **Bacillus** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

* תוכנית רדיו מוקלטת על הבצילוס הישראלי (BtI) ועל חברת הסטרטאפ שפיתחה אותה לשם הדברת יתושים
* Bacillus, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284654205171
* LCCN: sh85010778
* NKC: ph214634

 |
**מפרש** היא קבוצת כוכבים בשמי הדרום אחת מבין ארבע הקבוצות שאליהן פורקה קבוצת הכוכבים **הספינה ארגו** - ספינתם של הארגונאוטים (שלוש הקבוצות האחרות הן מצפן, ירכתי הספינה ושדרית). בשל חלוקת הקבוצה לארבעה חלקים השתבש לחלוטין סימון הכוכבים באותיות יווניות על פי ציון באייר. שביל החלב עובר בקבוצה ומכיל צבירי כוכבים רבים.

כוכבים מעניינים
---------------

**γ במפרש** (**רגור**) הוא למעשה מערכת של לפחות שישה כוכבים שונים במרחק של כ-800 שנות אור. שניים מהכוכבים הם זוג ענקים במרחק של יחידה אסטרונומית אחת זה מזה וההבחנה ביניהם היא על ידי מדידה ספקטרוסקופית בלבד. אחד מהם הוא כוכב וולף-ראייה הקרוב ביותר לכדור הארץ. הבהירות נראית של הזוג היא מדרגה 1.75. במרחק קטן מהם ניתן להבחין במשקפת בכוכב נוסף בבהירות מדרגה 4.27. שלושה כוכבים נוספים במערכת הם בעלי בהירויות מדרגות 8, 9 ו-13.

**δ במפרש** הוא כוכב כפול במרחק של כ-80 שנות אור. הכוכב הבהיר מבין השניים הוא בעל בהירות נראית מדרגה 2 ולבן הזוג בהירות מדרגה 6 וניתן לראותו רק בטלסקופ. הכוכב הבהיר יותר הוא בעצמו כוכב כפול ספקטרוסקופי לוקה. זהו הכוכב הלוקה הבהיר ביותר והקרוב ביותר שידוע כיום.

**λ במפרש** (**סוהייל**) הוא על-ענק כתום במרחק של כ-544 שנות אור. כמו כן הוא משתנה לא-סדיר איטי שבהירותו נעה בין דרגות 2.14 ו-2.3.

גרמי שמיים מעניינים נוספים
--------------------------

**IC2391** הוא צביר כוכבים בהיר שניתן לראייה ללא ציוד עזר, אך במשקפת הוא מרשים יותר. הוא כולל כ-30 כוכבים בעלי בהירות מדרגה 4 הנמצאים סביב הכוכב ο במפרש.

מיתולוגיה
---------

מכיוון שהקבוצה הוגדרה רק במאה ה-17 אין לה מיתולוגיה משל עצמה. לפני כן היא הייתה חלק מהקבוצה ארגו (ראו ירכתי הספינה).

| הכוכבים הבהירים בקבוצת מפרש |
| --- |
| 

|  |  |
| --- | --- |
| γ (רגור) • δ‏ • λ (סוהייל) • κ (מרקב) • μ |  |

 |

| 88 קבוצות הכוכבים המודרניות |
| --- |
| 

|  |
| --- |
| אוקטנט • אוריון • אינדיאני • אנדרומדה • ארידנוס • אריה • אריה קטן • ארנבת • ברבור • בתולה • גביע • גדי • ג'ירף • דג דרומי • דג זהב • דג מעופף • דגים • הדובה הגדולה • הדובה הקטנה • דולפין • דלי • דרקון • הר השולחן • הרקולס • זאב • זבוב • זיקית • חד קרן • חץ • טווס • טוקאן • טלה • טלסקופ • יונה • ירכתי הספינה • כלב גדול • כלב קטן • כלבי ציד • כן ציור • כתר דרומי • כתר צפוני • לווייתן • לטאה • לינקס • מאזניים • מגן • מזבח • מחוגה • מיקרוסקופ • מפסלת • מפרש • מצפן • משאבה • משולש • משולש דרומי • נבל • נושא הנחש • נחש • נחש מים • נחש מים קטן • נשר • סוסון • סקסטנט • סרגל • סרטן • עגור • עגלון • עוף החול • עורב • עקרב • פגסוס • פסל • פרסאוס • ציפור גן עדן • הצלב הדרומי • קנטאור • קסיופאה • קפאוס • קשת • רשת • שדרית • רועה דובים • שועלון • שור • שעון מטוטלת • שערות ברניקי • תאומים • תנור |

 |

קישורים חיצוניים
----------------

ויקישיתוף מדיה וקבצים בנושא **מפרש** בוויקישיתוף
* מפרש, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1064602975

 |
מכשיר מיקרוטום
רקמת סרטן שד שנחתכה במיקורטום ונצבעה ב hematoxylin
**מיקרוטום** (באנגלית: **Microtome**) הוא מכשיר לחיתוך רקמות המשמש במחקר הביולוגי.

המיקרוטום כולל סכין פלדה חדה ביותר אשר נעה מעלה ומטה באמצעות מנוע חשמלי. הדגימה לחיתוך מקובעת בפרפין; החיתוך במיקרוטום מפיק יריעות דקות של רקמת תאים (עוביין בין 2 ו-25 מיקרומטר). את יריעות הרקמה מניחים לאחר מכן על גבי משטח זכוכית לשם צפייה תחת המיקרוסקופ. המיקרוטום משמש לעיתים קרובות בהיברידיזציה באתר.

תהליך הקיבוע אורך זמן רב (כ-16 שעות); לחלופין ניתן להקפיא את הרקמה לפני חיתוכה ולחתכה כשהיא קפואה. תהליך זה חוסך זמן רב (הוא אורך מספר דקות) ומשתמשים בו לעיתים קרובות ברפואה, כשנדרשת אבחנה מהירה בזמן ניתוח, למשל.

מכשירי **אולטרה-מיקרוטום** מסוגלים לבצע חיתוכים ברוחב של 60 ננומטר. הלהב במכשירים אלו עשוי יהלום או זכוכית. חיתוכים אלו משמשים להכנת דגימות לצפייה במיקרוסקופ אלקטרונים.

מכשירי **מיקרוטום לייזר** משתמשים בקרן לייזר במקום בסכין. במכשירים אלו, אשר פותחו לאחרונה והם יקרים מאוד, אין צורך בהכנה מיוחדת של הרקמה.

המיקרוטום הוא מהמכשירים המסוכנים ביותר במעבדה; חוסר זהירות ואי-הקפדה על הנהלים מביאים לפציעות חמורות.

הפיזיולוג והאנטומיסט הצ'כי יאן אוונגליסטה פורקינייה נחשב לפעמים לראשון שהשתמש במיקרוטום.

קישורים חיצוניים
----------------

ויקישיתוף מדיה וקבצים בנושא **מיקרוטום** בוויקישיתוף
**קו 1 של הרכבת התחתית של מדריד** (בספרדית: **línea 1**) הוא קו רכבת תחתית במערכת הרכבת התחתית של מדריד. הקו, שהוא הקו הראשון שנפתח במערכת, נוסע לאורך כל מסלולו מתחת לאדמה. סמל המסלול של הקו הוא בצבע תכלת ופועלות בו 33 תחנות על 24 קילומטר מקצה לקצה. קו 1 הוא הקו השני העמוס ביותר במערכת הרכבת התחתית של מדריד, לאחר קו 6, עם יותר מ־7.5 מיליון נסיעות חודשיות.

מסלול הקו
---------

הקו, החוצה את מדריד מצפון לדרום בכעין חצי עיגול, מתחיל את מסלולו ברובע קוסטייארס(אנ') שבצפון העיר. בדרכו הוא מצטלב עם קווים נוספים, אך ברוב הדרך הוא אינו נפגש עם קווים נוספים ונוסע במסלול נפרד משלו. בסמוך למרכז העיר פונה הקו במסלול מעט אלכסוני לכיוון דרום-מזרח ומגיע עד לשכונת אנסנצ'ה דה ואייקאס(אנ') (Ensanche de Vallecas), שם נמצאת תחנתו הסופית.

היסטוריה
--------

הקו היה קו המטרו הראשון של הרכבת התחתית של מדריד, וקו המטרו הראשון שנבנה בכל ספרד. הוא הכיל במקור רק 8 תחנות המחברות את קואטרו קמינוס(אנ') (Cuatro Caminos) שבצפון למרכז העיר בפוארטה דל סול. קו 1 מציין את תחילת הרכבת התחתית של מדריד עם חנוכתה ב־17 באוקטובר 1919, והוא החל לשרת את ציבור הנוסעים 14 יום לאחר מכן, ב־31 באוקטובר. מאז שנפתח הורחב הקו מספר פעמים, כולל ההארכה הצפונית האחרונה לקוסטייארס (פינר דה צ'מרטין) ב־11 באפריל 2007, והארכה דרומית ב־16 במאי 2007 לוולדקארוס(אנ').

קישורים חיצוניים
----------------

* 

* אתר האינטרנט הרשמי של קו 1

* אתר האינטרנט הרשמי של קו 1

ויקישיתוף מדיה וקבצים בנושא **קו 1** בוויקישיתוף
גנרל **אוטו שפונהיימר** (בגרמנית: **Otto Sponheimer**;‏ 19 בדצמבר 1886 – 14 במרץ 1961) היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

שפונהיימר נולד ב-19 בדצמבר 1886 בנירנברג, שהשתייכה לאימפריה הגרמנית. בשנת 1907 התגייס לצבא הגרמני הקיסרי, והצטרף לרגימנט הרגלים הבווארי ה-14, עמו לחם במלחמת העולם הראשונה. על פעולותיו בקרבות קיבל את עיטורי צלב הברזל דרגה ראשונה ושנייה, אות הפציעה בכסף וצלב הכבוד של מלחמת העולם 1914/1918.

לאחר המלחמה פרש שפונהיימר מהצבא והצטרף למשטרת בוואריה, שם מילא תפקידי פיקוד ומטה. ב-16 במרץ 1935 הוא הצטרף לוורמאכט בדרגת אוברסט. ב-1 באוקטובר 1937 הוא מונה למפקד רגימנט הרגלים ה-24, וב-1 ביוני 1939 הועלה לדרגת גנרל מיור.

### מלחמת העולם השנייה

בפרוץ המלחמה היה שפונהיימר מפקד רגימנט הרגלים ה-24, שהיה חלק מהדיוויזיה ה-21, עמו לחם במהלך המערכה בפולין, וב-1 בנובמבר 1939 מונה למפקד הדיוויזיה ה-21, עמה לחם במהלך המערכה על צרפת ובמהלך מבצע ברברוסה. ב-1 ביולי 1941 הועלה לדרגת גנרל לוטננט, וב-8 באוגוסט 1941 הוענק לו עיטור צלב האבירים של צלב הברזל. ב-29 בנובמבר 1942 הוענק לו עיטור הצלב הגרמני בזהב, וב-25 במאי 1943 הוא מונה לסגן מפקד הקורפוס ה-27. ב-1 ביולי 1943 הוא מונה לסגן מפקד הקורפוס ה-10, וב-1 באוגוסט 1943 הועלה לדרגת גנרל חיל הרגלים ומונה למפקד הקורפוס ה-54, אשר הפך בפברואר 1944 ל**פלגת הארמייה שפונהיימר**, ובהמשך ל**פלגת הארמייה נארווה**. ב-25 ביולי 1944 מונה למפקד הקורפוס ה-67 עמו לחם במהלך מבצע מרקט גארדן, וב-25 באוקטובר 1944 פרש מהצבא.

### לאחר המלחמה

לאחר המלחמה התגורר שפונהיימר בתוירן שליד אמברג (Theuern bei Amberg), עד למותו ב-14 במרץ 1961, והוא בן 74 שנים.

קישורים חיצוניים
----------------

* אוטו שפונהיימר באתר lexikon-der-wehrmacht (בגרמנית)
**Net5** הוא ערוץ טלוויזיה הולנדי הנמצא בבעלות קבוצת הטלוויזיה Talpa TV. ערוצים אחרים שבבעלות הקבוצה הם Veronica TV, SBS 6, SBS 9.

היסטוריה
--------

Net5 הושק על ידי קבוצת SBS כערוץ השני של הקבוצה בהולנד, אחרי SBS6, ב-1 במרץ 1999. מנהל הקבוצה הכריז ב-4 בדצמבר 1998 על הקמת הערוץ, שאמור היה להיות גרסה מסחרית לשידור הציבורי במדינה. הערוץ הושק ב-1 במרץ 1999, והסרט הראשון ששודר בערוץ הוא לב אמיץ.

מאחר שלא היו באותה עת ערוצים מסחריים רבים, ההחלטה לבחור לערוץ את השם Net5 נבעה בחלקה מהרצון להתחרות בערוץ המסחרי ההולנדי RTL 5. הכוונה הייתה למקם את הערוץ באפיק 5 במספרים בשלט הרחוק במקום הערוץ הישן RTL 5, אך הערוץ מוקם לבסוף באפיק 9.

מינואר 2000 עד אוגוסט 2002 שיתף הערוץ פעולה עם ערוץ הילדים ההולנדי Kindernet. הערוץ שידר משעות הבוקר המוקדמות עד השעה 15:00 בערוץ Net5.

ב-10 באפריל 2017 רכשה Talpa אחזקות 67% ממניות Sanroma Media ב-SBS מדיה.

### נתח שוק

ב-2016 עמד נתח השוק של הערוץ על 3.4%.

ראו גם
------

* RTL 4
* RTL 7
* RTL 8

קישורים חיצוניים
----------------

ויקישיתוף מדיה וקבצים בנושא **Net5** בוויקישיתוף
* אתר האינטרנט הרשמי של Net5 (בהולנדית)

הערות שוליים
------------

1. ↑  לאנג יאשה, בשידור הציבורי לא חוששים מהערוץ המסחרי NET 5, באתר retro.nrc.nl, ‏26 בינואר 1999
2. ↑  מה קרה ל-Kinderet?, באתר ארכיון האינטרנט
3. ↑  עכשיו זה רשמי: Sanroma מוכרת את SBS ל-Talpa, באתר NOS, ‏10 באפריל 2017
4. ↑  דו"ח שנתי בטלוויזיה 2016, באתר SKO